Josep Borrell

Josep Borrell Fontelles (sündinud 24. aprillil 1947 La Pobla de Seguris Lleida provintsis Kataloonias) on Hispaania ja Euroopa Liidu poliitik. 

Ta oli aastatel 2019–2024 Euroopa Liidu välisasjade ja julgeolekupoliitika kõrge esindaja ning Euroopa Komisjoni asepresident Von der Leyeni esimeses komisjonis.

 Haridus 
La Pobla de Segurises – külas, kus Josep Borrell üles kasvas – oli tema isal väike pagariäri. Tema isapoolsed vanavanemad olid Hispaania immigrandid Argentinas. Neil oli Mendozas Kindral San Martíni pargi lähedal pagariäri. Nad pöördusid tagasi Hispaaniasse, kui Josepi isa Joan Borrell oli kaheksa-aastane. Borrelli isa saabus Hispaaniasse vahetult enne Hispaania kodusõja puhkemist ja pärast seda ei lahkunud ta kunagi oma külast La Pobla de Segurist.

Pärast alghariduse omandamist jäi ta koduõppele. Teda õpetasid ema ja üks pensionil olev õpetaja. Küpsuseksamid sooritas ta Lleida keskkoolis. Kõrghariduse omandamiseks kasutas ta mitut stipendiumi, muu hulgas Juan Marchi fondi ja Fulbrighti programmi stipendiumeid. 1964. aastast õppis ta lühikest aega Barcelonastööstusinseneriks, kuid 1965. aastal jätkas õpinguid hoopis Madridi Polütehnilises Ülikoolis (UPM) aeronautikainseneri erialal, mille lõpetas 1969. aastal. 1969. aasta suvel töötas ta vabatahtlikuna Gal Oni kibutsis Iisraelis, kus tutvus prantslanna Caroline Mayeuriga, kellega hiljem abiellus.

Sel ajal hakkas ta Madridi Complutense Ülikoolis (UCM) majandust õppima ja sai magistrikraadi. Tal on magistrikraad ka rakendusmatemaatikas (operatsioonide uurimine) Stanfordi ülikoolist Palo Altos ja energiaökonoomikas Prantsuse naftainstituudist Pariisis. 1976. aasta mais kaitses Josep Borrell UCM-is majandusteaduste doktori väitekirja.

Aastatel 1972–1982 õpetas ta UPM-i Kõrgemas Lennutehnika Tehnikakoolis matemaatikat. 1982. aastal määrati ta Valladolidi Ülikooli ärimatemaatika dotsendiks. Aastatel 1975–1982 töötas ta ka ettevõtte Cepsa süsteemi- ja infotehnoloogia osakonnas, lisaks osales kohalikus poliitikas.

 Poliitiline karjäär 
Ta on alates 1975. aastast Hispaania Sotsialistliku Töölispartei (PSOE) liige. Tema poliitiline karjäär algas Hispaania demokraatiale ülemineku ajal Madridi sotsialistide rühmituses koos Luis Solana ja Luis Carlos Croissieriga. 1979. aasta kandideeris ta Majadahonda kohaliku omavalitsuse valimistel PSOE nimekirjas viiendana, saades linnavolinikuks. 

Ta on olnud Felipe Gonzáleze valitsustes mitmel ametikohal, alates majandus- ja rahandusministeeriumi riigieelarve kantslerist (1982–1984) ja riigisekretärist rahandusküsimustes (1984–1991). Aastatel 1991–1996 oli ta Hispaania avaliku halduse ja transpordi minister.

Pärast 1996. aasta valimisi, kui Hispaania Sotsialistlik Töölispartei jäi opositsiooni, võitis Borrell ootamatult PSOE eelvalimised 1998. aastal ning temast sai opositsiooni liider ja partei määratud peaministrikandidaat kuni tagasiastumiseni 1999. aastal. Seejärel astus ta Euroopa Liidu poliitikasse, oli aastatel 2004–2009 Euroopa Parlamendi liige ja 2004–2007 Euroopa Parlamendi president.

Ta naasis Hispaania ministrite nõukogusse 2018. aasta juunis. Temast sai 7. juunil 2018 Pedro Sáncheze esimese valitsuse välis-, Euroopa Liidu ja koostööminister. 

2019. aasta juulis nimetas Euroopa Ülemkogu Josep Borrelli Euroopa Liidu välisasjade ja julgeolekupoliitika kõrge esindaja kandidaadiks. Ta oli alates 1. detsembrist 2019 kuni 30. novembrini 2024 Euroopa Liidu välisasjade ja julgeolekupoliitika kõrge esindaja ning Euroopa Komisjoni asepresident Von der Leyeni esimeses komisjonis.

Kategooria:Hispaania välisministrid
Kategooria:Hispaaniast valitud Euroopa Parlamendi liikmed
Kategooria:Euroopa Komisjoni volinikud
Kategooria:Stanfordi Ülikooli vilistlased
Kategooria:Sündinud 1947